和李提學存耕鉛山酌廉韻
作者：王奕
朝代：宋

paragraphs: 先生在荷峰，此日賦泉石。
及今又重午，領客酌蓮碧。
教雨落九垓，隨地成廉澤。
師友係天倫，豈必同過客。
孔孟與曾顔，日月照不息。
袖香拜鄒魯，歷歷撫遺跡。
沂水并尼山，雩壇儼如昔。
晞髮濯我纓，埃溘盡湔滌。
歸來見佳吟，轉覺肝膽易。
此事不得再，此日良可惜。
自憐飲食身，猶受氣形役。
何當坐百原，一嘯脫塵屐。